text: Kronprinsen kom på glatis i Esbjerg 
  20 november 2015 kl. 05.43
  Kronprins Frederik kom fredag eftermiddag på isen i Esbjerg, da han officielt skubbede EM i curling i gang ved at sætte den første sten.
  Den officielle åbning fandt sted kl. 16, hvor Kronprins Frederik satte den første sten på isen i Granly Hockey Arena i Esbjerg . Derefter gik det danske kvindehold i gang med åbningskampen mod Skotland.
  Europamesterskabet i curling varer indtil næste lørdag, hvor vinderne af både A- og B-rækkerne findes. I alt deltager 46 hold fra Europa.
  - I Esbjerg Kommune er vi meget stolte over, at Kronprins Frederik igen viser interesse for en stor sportsbegivenhed, som vi er værter for. Vi prioriterer eliteidrætten højt, og den energi, der ligger i sport, passer godt til stemningen og udviklingen i vores by, fortalte Esbjerg Kommunes borgmester, Johnny Søtrup, inden den officielle åbning.
  